**Konkurrenceforhold, som samspil mellem afsætning og matematik**

Forløbet omhandler emnet konkurrenceforhold. Forløbet henvender sig til faget Afsætning på HHX i samspil med Matematik. Eleverne skal arbejde med informationssøgning via databaser suppleret med deskriptiv statistik og regression fra matematik. Det forventede omfang af forløbet er 6 lektioner[[1]](#footnote-1) (60 min).

Det kan være en udfordring for elever, at udarbejde en analyse af konkurrencesituationen ud fra googlesøgninger alene. De informationer, de har behov for, for at foretage en grundig analyse er ikke til rådighed. Her er databaser, som Euromonitor en god kilde til information, som kan kvalificere elevernes analyse. Forløbet omhandler kernestofområdet konkurrenceforhold, samt sekundære datakilder. Eleverne skal fortolke og formidle data, samt anvende matematiske og digitale kompetencer.

**1. Planlægning/overvejelser**

Forløbet omhandler konkurrenceforhold og eleverne skal bearbejde data omhandlende bla. markedsstørrelse og markedsandele.

Forløbet indledes med en teoretisk gennemgang af konkurrenceforhold med eksempler. Der tages udgangspunkt i én bestemt branche, så eleverne ved, hvordan de skal arbejde senere i forløbet. Det er vigtigt at afsætningslæreren viser, hvordan data kan bearbejdes. Sideløbende gennemgår matematiklæreren den matematiske metode, således at afsætningslæreren kan anvende matematikken uden at skulle undervise i matematik.

Eleverne introduceres til Euromonitor gennem små opgaver, hvor eleverne skal finde og fortolke informationer fra tabeller i Euromonitor. Omfanget af opgaverne afhænger af elevernes kendskab til Euromonitor i forvejen.

Arbejdsformen varierer fra klasseundervisning i introduktionsdelen til gruppearbejde efterfølgende. Gruppernes opgave er, at beskrive konkurrencesituationen i en selvvalgt branche[[2]](#footnote-2) med udgangspunkt i kvantitative data fra Euromonitor. Fordelen ved Euromonitor er, at eleverne kan eksportere data til Excel, hvor de selv kan bearbejde data. Eleverne skal bearbejde data ved at omregne til indekstal eller procenttal, samt illustrere data hensigtsmæssigt ud fra overvejelser om, hvad de vil undersøge.

Forventninger til elevernes arbejde fastlægges i samarbejde med eleverne. Eleverne diskuterer i grupper, hvad en analyse af konkurrencesituationen bør indeholde og hvilke informationer, der er tilgængelige. Diskussionen samles op af læreren således, at alle grupper ved, hvad der forventes. Det vil være hensigtsmæssigt at stille et mindste krav til elevernes arbejde.

Indholdet af analysen kan for eksempel se således ud:

* Markedets størrelse over tid
  + *Eleverne skal illustrere markedsudviklingen over tid ved et xy-plot. Afhængigt af udviklingen skal eleverne vurdere, hvorvidt det er muligt at opstille en matematisk model vba. regression. Hvis der kan opstilles en model skal eleverne fortolke modellen sprogligt. Eleverne skal diskutere forventet fremtidig udvikling.*
* Konkurrenceformen på markedet
  + *Eleverne skal redegøre for konkurrenceformen på markedet bl.a. med udgangspunkt markedsandele.*
* Sammenligning af udbydere på markedet – Konkurrencemæssige positioner
  + *Eleverne skal sammenligne markedsandele, salg og udvikling for de forskellige udbydere på markedet. Det kræver at eleverne illustrerer data hensigtsmæssigt, så det er muligt for dem at drage konklusioner. Eksempler på illustrationer kan være: Tabeller, grafer, søjlediagrammer, cirkeldiagrammer mv. Eleverne kan endvidere inddrage statistiske deskriptorer. Med udgangspunkt i analysen inddrages de konkurrencemæssige positioner i branchen, samt udviklingen heraf. Dygtige elever kan supplere den kvantitative analyse med informationssøgning i artikler.*
* Sammenligning af underkategorier på markedet
  + *For at kunne sammenligne underkategorier på markedet (fx kvinde- og herresko) skal eleverne illustrere data på den mest hensigtsmæssige måde. Eksempler på illustrationer kan være: Tabeller, grafer, søjlediagrammer, cirkeldiagrammer mv. Eleverne kan endvidere inddrage statistiske deskriptorer.*

**2. Forløbets opbygning**

Forløbet er opbygget som samspil mellem afsætning og matematik. Det vil derfor være hensigtsmæssigt at underviserne i de to fag koordinerer indholdet af lektionerne i perioden, hvor forløbet gennemføres.

**Indledende del – Matematik**

Deskriptiv statistik

Regression

**Indledende del – Afsætning (2 lektioner)**

Konkurrenceforhold

Introduktion til Euromonitor

**Analyserende del – Afsætning og Matematik (3 lektioner + elevtid)**

Analysens indhold

Bearbejdning og fortolkning af data

Notatskrivning

**Afsluttende del – Afsætning (1 lektion)**

Evaluering – Opponentgrupper

Samlet rapport for hele holdet

**3. Evaluering**

Det afsluttende produkt for hver gruppe er et 2-siders notat om konkurrencesituationen i den branche, gruppen har arbejdet med. Der foretages peerfeedback ved, at grupperne bytter notater, hvorefter de er opponentgrupper på hinandens notat. Det er vigtigt, at der er klare krav til feedback fra opponentgrupperne.

Da holdet arbejder med forskellige brancher, bliver det endelige produkt et samlet dokument indeholdende elevernes analyser af konkurrencesituationen i forskellige brancher, som kan anvendes i senere forløb fx omkring brancheanalyse.

*Udarbejdet af Camilla Bak Kristensen fra SCU – Skanderborg-Odder center for Uddannelse*

1. Derudover kommer matematiklektioner. Fordeling af lektioner i forbindelse med gruppearbejde aftales mellem afsætning og matematik. [↑](#footnote-ref-1)
2. Læreren skal sikre at grupperne arbejder med forskellige brancher [↑](#footnote-ref-2)